CELEX: 32019D1861
Language: bg
Date: 2019-10-31 00:00:00
Title: Решение за изпълнение (EC) 2019/1861 на Комисията от 31 октомври 2019 година за изменение на Решение за изпълнение (ЕС) 2016/587, за да се внесе яснота дали в обхвата на това решение за изпълнение се включват външните светлини със светодиоди, които са монтирани на определени хибридни електрически превозни средства без външно зареждане от категория М1 (NOVC-HEV) (текст от значение за ЕИП)

7.11.2019   
               
               
                  BG
               
               
                  Официален вестник на Европейския съюз
               
               
                  L 286/15
               
            
         РЕШЕНИЕ ЗА ИЗПЪЛНЕНИЕ (EC) 2019/1861 НА КОМИСИЯТА
         от 31 октомври 2019 година
         за изменение на Решение за изпълнение (ЕС) 2016/587, за да се внесе яснота дали в обхвата на това решение за изпълнение се включват външните светлини със светодиоди, които са монтирани на определени хибридни електрически превозни средства без външно зареждане от категория М1 (NOVC-HEV)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
         като има предвид, че:
         
                     (1)
                  
                  
                     С Решение за изпълнение (ЕС) 2016/587 на Комисията (2) на 14 април 2016 г. Комисията одобри методика на изпитване за определяне на намалението на емисиите на CO2, дължащо се на използването на външни светлини със светодиоди, които са монтирани на превозни средства от категория М1.
                  
               
                     (2)
                  
                  
                     На 17 декември 2018 г. производителите Audi AG, Bayerische Motoren Werke AG, Ford-Werke GmbH, Hyundai Motor Europe Technical Center GmbH, Jaguar Land Rover LTD, Volkswagen AG, FCA Italy S.p.A., Automobiles Citroën Automobiles Peugeot PSA Automobiles SA, Opel Automobile GmbH – PSA и Renault SA („заявителите“) представиха искане да се внесе яснота дали в обхвата на това решение за изпълнение се включват външните светлини със светодиоди, които са монтирани на хибридни електрически превозни средства без външно зареждане от категория М1 (NOVC-HEV), отговарящи на точка 3 от параграф 5.3.2 от приложение 8 към Правило 101 на Икономическата комисия за Европа на Организацията на обединените нации (ИКЕ на ООН) (3) (Правило № 101 на ИКЕ на ООН).
                  
               
                     (3)
                  
                  
                     Комисията оцени искането в съответствие с член 12 от Регламент (ЕО) № 443/2009, Регламент за изпълнение (ЕС) № 725/2011 на Комисията (4) и Техническите насоки за изготвяне на заявления за одобряване на иновативни технологии съгласно Регламент (ЕО) № 443/2009. Въз основа на представените от заявителите данни от измерванията Комисията установи, че методиката на изпитване по Решение за изпълнение (ЕС) 2016/587 следва да се счита за подходяща за определяне на намалението на емисиите на CO2, дължащо се на светлини със светодиоди, монтирани на превозни средства, които принадлежат на тази конкретна група NOVC-HEV.
                  
               
                     (4)
                  
                  
                     Поради това е целесъобразно да се внесе яснота, че за всяко ново заявление за сертифициране на намаленията на емисиите на CO2, представено след влизането в сила на настоящото решение, в обхвата на Решение за изпълнение (ЕС) 2016/587 се включват превозните средства от категория М1 с двигател с вътрешно горене и NOVC-HEV, които отговарят на точка 3 от параграф 5.3.2 от приложение 8 към Правило № 101 на ИКЕ на ООН.
                  
               
                     (5)
                  
                  
                     Поради това Решение за изпълнение (ЕС) 2016/587 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменение
            Въвеждащата алинея на параграф 1 от член 2 в Решение за изпълнение (ЕС) 2016/587 се заменя със следното:
            
               
                  „1.   Производителят може да подаде заявление за сертифициране на намалението на емисии на CO2, дължащо се на използването на една или няколко външни светлини със светодиоди, предназначени за използване в превозни средства с двигател с вътрешно горене от категория М1 или в хибридни електрически превозни средства без външно зареждане от категория М1 (NOVC-HEV), отговарящи на точка 3 от параграф 5.3.2 от приложение 8 към Правило 101 на Икономическата комисия за Европа на Организацията на обединените нации, при условие че превозните средства са оборудвани с една от следните светлини със светодиоди или с комбинация от тях:“.
               
            
         
         
            Член 2
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            Член 1 се прилага за заявленията за сертифициране, подадени съгласно член 11 от Регламент за изпълнение (ЕС) № 725/2011 след влизането в сила на настоящото решение.
         
         
            Съставено в Брюксел на 31 октомври 2019 година.
            
               
                  За Комисията
               
               Miguel ARIAS CAÑETE
               
               
                  Член на Комисията
               
            
         
         
            (1)  ОВ L 140, 5.6.2009 г., стр. 1.
         
            (2)  Решение за изпълнение (ЕС) 2016/587 на Комисията от 14 април 2016 г. за одобряване на технологията, използвана при ефективни външни светлини със светодиоди, като иновативна технология за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 101, 16.4.2016 г., стр. 17).
         
            (3)  Правило № 101 на Икономическата комисия за Европа на Организацията на обединените нации (ИКЕ на ООН) — Единни предписания относно одобрението на леки автомобили, задвижвани само с двигател с вътрешно горене или с хибридно електрическо силово предаване, по отношение на измерването на емисиите от въглероден двуокис и разхода на гориво и/или измерването на консумацията на електроенергия и пробега в електрически режим на задвижване, както и на превозни средства от категории M 1 и N 1 , задвижвани само с електрическо силово предаване, по отношение на измерването на консумацията на електроенергия и пробега в електрически режим на задвижване (ОВ L 138, 26.5.2012 г., стр. 1).
         
            (4)  Регламент за изпълнение (ЕС) № 725/2011 на Комисията от 25 юли 2011 г. за установяване на процедура за одобрение и сертифициране на иновативни технологии за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).